Izraelski muzej
Izraelski muzej (hebrejski מוזיאון ישראל, Muze'on Yisrael) je najveća kulturna ustanova u državi Izrael. Svrstan je među vodeće svjetske muzeje umjetnosti i arheologije. Osnovan je 1965. godine, a nalazi se u naselju Givat Ram blizu Muzeja biblijskih zemalja, Izraelskog vrhovnog suda, Kneseta i Hebrejskog univerziteta u središnjem dijelu Jeruzalema. U muzeju se nalaze enciklopedijske zbirke, uključujući i predmete koji datiraju od prahistorije do današnjih dana. Muzejski prostor ima odjeljenja za arheologiju, likovne umjetnosti, jevrejske umjetnosti i odjeljenje u kojem se nalaze predmeti iz svakodnevnog života jevrejskih zajednica razbacanih širom svijeta. Ovaj muzej posjeduje najobimnije arheološke zbirke na svijetu vezane za rane biblijske tekstove i Svetu zemlju. U nešto više od pedeset godina postojanja muzeja, zahvaljujući naslijeđu poklona i nesebične podrške velikog kruga pokrovitelja iz cijelog svijeta, muzej je izgradio zbirku velikog raspona sa gotovo 500.000 predmeta, predstavljajući u punom obimu svjetsku materijalnu kulturu.